Emir Kusturica, declarații controversate la Moscova. Regizorul participă la festivalul de la Soci
- Ionel Sclavone
- 5 martie 2024, 17:03
Emir Kusturica, cunoscutul regizor sârb, susține că ar prefera să-și desfășoare activitatea ca cineast, în Rusia, astfel încât să facă parte din cultura rusă. Regizorul sârb se află în Rusia unde va participa la Festivalul Mondial al Tineretului, la Soci, programat între 29 februarie și 7 martie.
Emir Kusturica, cunoscutul regizor sârb, și-a declarat adeziunea la cultura rusă. El a afirmat, într-un interviu, că-și dorește să activeze ca regizor rus. Cineastul participă la Festivalul Mondial al Tineretului de la Soci, unde a fost invitat să cânte.
Emir Kusturica vrea să intre în cultura rusă
Cineastul sârb a acordat un interviu ziarului Isvestia, din Rusia, unde a vorbit despre intențiile sale. Emir Kusturica a afirmat că lucrează la un film în care îmbină poveștile din romanele "Crimă și Pedeapsă" și "Idiotul" de Feodor Dostoievski. În acest context și-a exprimat adeziunea la cultura rusă, pe care spune că o admiră.
"Vreau să fac parte din cultura rusă, așa că fac acest film. Nu doar din acest motiv, desigur, dar fără îndoială, vreau să fiu un regizor rus", a declarat Emir Kusturica.
Cineastul a subliniat că, pentru el este important să facă parte din cultura rusă, pe care o admiră foarte mult. În acest sens, a dat exemple de cineaști ruși pe care îi admiră. Aceștia, spune Kusturica, au creat mai multe capodopere în cinematografie.
"Asta înseamnă pentru mine să fiu într-un corp imens de oameni pe care i-am iubit când eram mic, pe care i-am citit, pe care i-am văzut - Dovjenko, Șukșin, Pudovkin, Mihalkov", a enumerat regizorul sârb.
Un admirator al Moscovei
Îna cest context, publicația rusă amintește că Emir Kusturica și-a declarat admirația pentru Moscova. El a declarat că este cel mai bun oraș din lume. Regizorul sârb se află, în această perioadă, în Rusia, unde a fost invitat să cânte la Festivalul Mondial al Tineretului organizat la Soci între 29 februarie și 7 martie.
"Moscova este cel mai mare și cel mai bun oraș din lume, după părerea mea (...) Moscova este o metropolă cu suflet. Ea a adus laolaltă arhitecți care au lucrat împreună de-a lungul veacurilor și lucrează și acum. Mereu mă simt bine aici", a spus Emir Kusturica, citat de TASS.
Cineastul a avut cuvinte de laudă și despre organizatorii festivalului de la Soci. Kusturica a spus că în Europa sunt organizate doar evenimente corporatiste. În schimb, la Festivalul Mondial al Tineretului "oamenii discută probleme umane.
Emir Kusturica, un admirator al lui Putin
Regizorul sârb și-a arătat, de-a lungul anilor, admirația și susținerea pentru Vladimir Putin și regimul său. Din acest motiv, la un moment dat, Ucraina a amenințat că-i va impune o interdicție de intrare pe teritoriul său. În 2012 cineastul spunea că "dacă aș fi englez aș fi foarte mult împotriva lui Putin. Dacă aș fi american aș lupta chiar împotriva lui, dar dacă aș fi rus aș vota pentru el".
În același an, Emir Kusturica a participat la ceremonia de învestire a lui Putin pentru al treilea mandat de președinte.
De atlfel, cineastul sârb și-a exprimat susținerea pentru anexarea ilegală a Crimeii, în 2014, și a mers să cânte în peninsulă. În 2017, înainte de un concert la Ialta alături de formația sa, a lăudat într-un interviu pentru Russia Today "firea blândă" a lui Putin. Drept mulțumire pentru serviciile sale, a fost decorat de dictatorul rus cu Ordinul Prieteniei.
Susținerea pentru Rusia a continuat și după declanșarea războiului din Ucraina. Emir Kusturica a semnat o petiție împotriva impunerii de sancțiuni sârbe împotriva Moscovei. În document se invoca alianța dintre poporul rus și cel sârb care ar reprezenta garanția menținerii integrității teritoriale a Serbiei.